題吳仲遠游淮送行詩卷
作者：方回
朝代：宋

paragraphs: 昔有大丈夫，萬里事遠游。
遠游何所極，飄若孤雲浮。
歐冶淬利劍，造父翼華輈。
東睇薄瀛島，西顧羞崑丘。
長嘯首陽巔，悲歌湘水流。
九疑叫虞帝，三川哀宗周。
世人不之識，問之將焉求。
曰有吊古意，聊以消幽憂。
之子方盛年，菽水亦易謀。
朅從浙河濱，言邁淮壖州。
兒女競執摻，親朋相謠謳。
鴻鵠眇四海，顧此焉足愁。
已矣勿復道，勗哉企前脩。